বৃহস্পতিবার শেষবেলার প্রচারে নেমে বললেন বটে, ‘দয়া করে, অনুগ্রহ করে’ তাঁকে ভোট দিতে। কিন্তু এবারেও কি ভোটের পর রাস্তার মোড়ে মোড়ে রবীন্দ্রসংগীতই বাজবে?
তৃণমূলের এক প্রার্থী বললেন, ‘‘না-বাজালে মুশকিল আছে!’’
কিন্তু দলের তরুণ তুর্কি শুভেন্দু অধিকারী তো বলেই দিয়েছেন, ‘‘গতবার দিদি বলেছিলেন বলে ভোটের পর রবীন্দ্রসংগীত বাজানো হয়েছিল। এবার আর রবীন্দ্রসংগীত নয়। অন্যকিছু বাজবে!’’ 
তৃণমূলপ্রার্থী শুনলেন। এবং বললেন, ‘‘ওসব কর্মীদের চাঙ্গা করার জন্য বলতে হয়।’’
তাঁরই কাছাকাছি বয়সের তৃণমূলনেতা (প্রার্থী নন) কিন্তু সাফ বলছেন, ‘‘গতবার কিছু হয়নি ঠিকই। কিন্তু এবার চরম মার হবে!’’ 
বস্তুত, তৃণমূলের একাংশের বক্তব্য, যেভাবে দলনেত্রী মমতা বন্দ্যোপাধ্যায় বারবার ভোটের পর ‘ইঞ্চিতে ইঞ্চিতে বুঝে নেওয়া’র কথা বলছেন, তাতে দলের সমস্ত স্তরে যে ‘বার্তা’ যাচ্ছে, তা সামগ্রিকভাবে খুব ‘জনহিতকর’ নয়। এটা ঘটনা যে, মমতা ওই বাক্য বলার পরেই বলছেন ‘রাজনৈতিকভাবে’। অর্থাৎ, তিনি ‘রাজনৈতিক বদলা’ নেওয়ার কথা বলছেন। কিন্তু অভিজ্ঞেরা জানাচ্ছেন, ‘ইঞ্চিতে ইঞ্চিতে বুঝে নেব’ এবং ‘রাজনৈতিকভাবে’— এর মধ্যে যে কয়েক সেকেন্ডের বিরতি রয়েছে, তা-ই সবচেয়ে ‘বাঙ্ময় এবং অর্থবহ’। দলের এক প্রথমসারির ‘দাপুটে এবং ডাকাবুকো’ নেতার কথায়, ‘‘ওটা বলতে হয়। কিন্তু ওটা অনেকটাই কথার কথা। প্রকাশ্যে তো আর কাউকে মারব বলা যায় না! আর সকলে তো কেষ্ট (অনুব্রত) মণ্ডলও নয়!’’ 
‘বুঝে নেওয়ার’ কথা বলে মমতা ঠিক কী বলতে চাইছেন, তা নিয়ে রাজনৈতিক মহলে স্পষ্ট মতভেদ আছে। বিরোধীরা স্বভাবতই মুখ্যমন্ত্রীর ওই বক্তব্যকে ‘হুমকি’ হিসেবে দেখছেন। সাধ্যমতো তার জবাবও দিচ্ছেন। সেটা অপ্রত্যাশিতও নয়। কিন্তু যেটা আগ্রহ সঞ্চার করেছে, তা হল— মমতার নিজের দলের নেতাদের তাঁদের নেত্রীর ওই বক্তব্যের মূল্যায়ন।
ভোটের দফা যত এগোচ্ছে, মমতার ভাবভঙ্গি ততই ‘উদ্বেগজনক’ দেখাচ্ছে। খানিকটা অসংলগ্ন হচ্ছে তাঁর বক্তব্যও। তাঁর শাসনকালে রাজ্যের ‘উন্নয়ন’ দিয়েই মুখ্যমন্ত্রী নির্বাচনের প্রচার শুরু করেছিলেন। কিন্তু প্রথমে নারদ-কাণ্ড, তারপরে শহরে উড়ালপুল ভেঙে পড়া এবং সর্বোপরি সিপিএম-বিজেপি আঁতাঁত প্রমাণের জন্য দলের রাজ্যসভার সাংসদ ডেরেক ও’ব্রায়েনের ‘অবিমৃশ্যকারিতা’ মমতার ধৈর্যের সীমা অতিক্রম করেছে বলেই তাঁর ঘনিষ্ঠেরা জানাচ্ছেন। তাদের একজনের কথায়, ‘‘দিদি এখন সকলের উপরেই রেগে আছেন! একবার ভোটটা মিটতে দিন!’’
কিন্তু দলের নেতাদের একাংশের উপর কেন ক্ষুব্ধ মমতা?
কারণ, ভোট যেভাবে এগোচ্ছে, তাতে ক্রমশ নিজেদের আসনসংখ্যা কমতে দেখছেন দলের ওই নেতারা। এমনিতে মমতার ‘কাছের’ নেতারা সকলেই তাঁকে বলেছিলেন, ২০০ থেকে ২৫০টি আসন পাওয়া স্রেফ সময়ের অপেক্ষা! বস্তুত, তাঁরা ২২০টির নীচে নামতেই চাননি!। তবে ‘বাস্তববাদী’ নেতাদের কয়েকজন দলের অন্দরে ২০০ আসন পাওয়া নিয়ে সংশয় প্রকাশ করেছিলেন প্রথম থেকেই। এক প্রথমসারির নেতার দাবি, তিনি নেত্রীকে প্রথমেই জানিয়েছিলেন, ১৮৫টি আসন লক্ষ্য রেখে এগনো ভাল। কিন্তু দফাওয়াড়ি ভোট এগনোর সঙ্গে সঙ্গে ওই নেতার হিসাবেও আসনের সংখ্যা কমছে। আপাতত ওই ‘ভোট-বিশেষজ্ঞ’ বলছেন ১৬৫টি আসনের কথা। দলের রাজ্যসভা সাংসদদের মধ্যে একজন ‘দিদি’কে জানিয়েছেন, ১৭০টি আসন অন্তত হচ্ছেই। যদিও দলে নেতারা জানেন, ওই সাংসদ উত্তর ২৪ পরগনার সন্দেশখালি এবং মুর্শিদাবাদের সাগরদিঘির তফাতটুকুও বোঝেন না! 
মমতার ঘনিষ্ঠদের বক্তব্য, এভাবে দলের নেতারাই ক্রমশ আসনের সংখ্যা কমাতে থাকায় ‘শঙ্কিত’ মমতা।
যদিও তাঁরা কেউই নেত্রীকে বলেননি যে, দল ক্ষমতাচ্যুত হবে। এক নেতার কথায়, ‘‘নেত্রী যে আবার মুখ্যমন্ত্রী হচ্ছেন, সে বিষয়ে কোনও সন্দেহ নেই। প্রশ্ন হল, কত আসন নিয়ে। আমি ওঁকে বলেছি, ২০০ আসন পাওয়ার কথা যে বা যারাই বলুক, সেই আশা না-করাই ভাল। বরং বাস্তববাদী হওয়া উচিত।’’ 
কিন্তু আসন কমলে মমতার ‘উন্নয়নের তত্ত্ব’ ধাক্কা খাবে। ছাপ পড়বে তাঁর ‘সততার প্রতীক’ ভাবমূর্তি এবং নেত্রী হিসাবে তাঁর গ্রহণযোগ্যতার উপর। ফলে ‘বাস্তববাদী’ হওয়া দূরস্থান, মমতার ক্রোধ প্রকাশ্যে চলে আসছে। কখনও প্রচারে গিয়ে বলছেন, ‘‘দোষ করলে চড় মারুন। কিন্তু চোর বলবেন না। গায়ে লাগে!’’ কখনও নির্বাচন কমিশনকে সরাসরি ‘হুমকি’ দিচ্ছেন। কখনও কমিশন শো-কজ করলে বলছেন, ‘‘বেশ করেছি বলেছি! একশোবার বলব! হাজারবার বলব!’’ আবার এদিন বলেছেন, ‘‘দয়া করে আমাদের ভোট দিন।’’  
এই উচ্চাবচ অবস্থানের একটির সঙ্গে অন্যটির মিল বা ধারাবাহিকতা নেই। কিন্তু সবচেয়ে বেশি আলোচিত মমতার ‘ইঞ্চিতে-ইঞ্চিতে’ বুঝে নেওয়ার বক্তব্য।
বিরোধীরা মুখ্যমন্ত্রীর ওই বক্তব্যের মধ্যে ‘প্রতিশোধে’র তত্ত্ব দেখতে পেলেও প্রকাশ্যে তা বলছেন না। কারণ, তাহলে প্রকারান্তরে এটা মেনে নেওয়া হয় যে, ভোটে জিতবেন মমতাই। 
ফলে তাঁরা মুখ্যমন্ত্রীর বক্তব্যের ‘প্রতিরোধ’ করছেন। যেমন সিপিএমের রাজ্য সম্পাদক সূর্যকান্ত মিশ্র সাফ বলেছেন, ‘‘উনি বলছেন ইঞ্চিতে-ইঞ্চিতে বুঝে নেবেন। আমরা বলছি ইঞ্চিতে নয়, সেন্টিমিটারে নয়, ফুটে নয়, আমরা মাইলে-মাইলে বুঝে নেব। সরকার আমরাই গড়ব! ওঁর মিটিংয়ে লোক হচ্ছে না। তাই হেলিকপ্টারে ঘুরছেন। মানুষ শুধু হেলিকপ্টার দেখতে আসছেন।’’ একই বক্তব্য মহম্মদ সেলিমেরও, ‘‘যারা লুঠের টাকা মেরে কোটিপতি হয়েছে, বাড়ি-গাড়ি করেছে, তাদের হিসাব আমরাও ইঞ্চিতে-ইঞ্চিতে বুঝে নেব।’’ আর কংগ্রেসের নেতা-সাংসদ প্রদীপ ভট্টাচার্যের বক্তব্য, ‘‘ওঁরা যদি ইঞ্চিতে-ইঞ্চিতে দেখে নিতে পারেন, আমরাও ইঞ্চিতে-ইঞ্চিতে লড়াই করতে পারি!’’
ভোট যত কমছে ইঞ্চিতে ইঞ্চিতে। তাপ তত বাড়ছে ফুটে ফুটে!